b'\n_START_ARTICLE_\nQuentin Massys\n_START_PARAGRAPH_\nKventinas Maseisas (ol. Quentin Massys, taip pat Matsys, Metsys, Messys; apie 1465-66 m., Levenas \xe2\x80\x93 1530 m. rugs\xc4\x97jo 30 d., Antverpenas) \xe2\x80\x93 flamand\xc5\xb3 dail\xc4\x97s mokyklos renesanso dailininkas. Vienas reik\xc5\xa1mingiausi\xc5\xb3 XVI a. flamand\xc5\xb3 tapytoj\xc5\xb3. Garsiausiu jo k\xc5\xabriniu minimas paveikslas \xe2\x80\x9ePinig\xc5\xb3 skolintojas ir jo \xc5\xbemona\xe2\x80\x9c.\n_START_SECTION_\nBiografija\n_START_PARAGRAPH_\nKventinas Maseisas gim\xc4\x97 apie 1465-66 m. Levene. Jis es\xc4\x85 buvo kil\xc4\x99s i\xc5\xa1 prastuomen\xc4\x97s, kalvio s\xc5\xabnus. Minimas Joos Massys, kuris suk\xc5\xabr\xc4\x97 \xc5\xa0v. Petro ba\xc5\xbeny\xc4\x8dios Levene laikrod\xc4\xaf, tikriausiai buvo Kventino brolis. Tik\xc4\x97tina, kad Maseiso \xc5\xa1eima buvo kilusi i\xc5\xa1 Grobendonko kaimo netoli Leveno, kur 1486 m. Maseisas ved\xc4\x97 Alyt van Tuylt. Tik\xc4\x97tina, kad Maseisas mok\xc4\x97si vietos vienuolyne. Tapybos tikriausiai i\xc5\xa1moko savaranki\xc5\xa1kai dengdamas da\xc5\xbeais med\xc5\xbeio rai\xc5\xbeinius ir iliuminuodamas knygas. Pasak Carel van Mander, jis buvo neblogu muzikantu. 1491 m. jis \xc4\xafstojo \xc4\xaf Antverpeno \xc5\xa0v. Luko tapytoj\xc5\xb3 gildij\xc4\x85. Gildijoje jis kelis kartus minimas registrav\xc4\x99s mokinius. Jo s\xc5\xabn\xc5\xabs, Janas ir Kornelis, tapo tapytojais. 1507 m. mir\xc4\x97 pirmoji \xc5\xbemona, su kuria dailininkas susilauk\xc4\x97 6 vaik\xc5\xb3, ir Maseisas kitais metais ved\xc4\x97 Katharina Heyns, su kuria susilauk\xc4\x97 dar 10 ar 7 vaik\xc5\xb3._NEWLINE_1507 m. Leveno \xc5\xa0v. Onos bendruomen\xc4\x97 u\xc5\xbesak\xc4\x97 religin\xc4\xaf \xc5\xa0v. Onos legend\xc5\xb3 triptik\xc4\x85 Leveno \xc5\xa0v. Petro ba\xc5\xbeny\xc4\x8dios altoriuj (dabar Briuselyje). 1509 m. Portugalijos karaliaus pasiuntinys u\xc5\xbesak\xc4\x97 jam \xe2\x80\x9eSeptyni\xc5\xb3 Mergel\xc4\x97s Marijos kan\xc4\x8di\xc5\xb3\xe2\x80\x9c altorin\xc4\xaf paveiksl\xc4\x85. 1513\xe2\x88\x921517 m. Maseisas gavo dar vien\xc4\x85 u\xc5\xbesakym\xc4\x85 i\xc5\xa1 Portugalijos religiniam triptikui (centrin\xc4\x97 panel\xc4\x97 dingusi). Prie \xc5\xa1io k\xc5\xabrinio peiza\xc5\xbe\xc5\xb3 tapybos bendradarbiavo Joachimas Patiniras. Tik\xc4\x97tina, kad Maseisas palaik\xc4\x97 gerus ry\xc5\xa1ius su dailininkais Jan Provoost ir Gerard David. Maseisas buvo susij\xc4\x99s su Erazmu Roterdamie\xc4\x8diu, suk\xc5\xabr\xc4\x97 jo portret\xc4\x85, suk\xc5\xabr\xc4\x97 Erazmo medal\xc4\xaf. 1519 m. Maseisas \xc4\xafsigijo nam\xc4\x85 Antverpen\xc4\x85, kuriame Diureris lank\xc4\x97si apie 1520-21 m., ta\xc4\x8diau neminima, kad buvo susitik\xc4\x99s Maseis\xc4\x85 (kuris tikriausiai tuo metu buvo i\xc5\xa1vyk\xc4\x99s). 1521 m. Maseisas \xc4\xafsigijo kit\xc4\x85 nam\xc4\x85 Antverpene. 1524 m. po Joachimo Patiniro mirties globojo jo dvi dukteris. Iki mirties 1530 m. rugs\xc4\x97jo 30 d. Maseisas gyveno Antverpene.\n_START_SECTION_\nK\xc5\xabryba\n_START_PARAGRAPH_\nAnkstyvieji Maseiso k\xc5\xabriniai \xc4\xaftakoti Dirko Bautso. \xe2\x80\x9e\xc5\xa0v. Kristoforas\xe2\x80\x9c, datuojamas apie 1490 m., replikuoja vien\xc4\x85 Bautso religinio paveikslo fig\xc5\xabr\xc4\x85. Nieko ne\xc5\xbeinoma apie Maseiso galim\xc4\x85 kelion\xc4\x99 \xc4\xaf Italij\xc4\x85, ta\xc4\x8diau jo susipa\xc5\xbeinimas su Leonardo da Vin\xc4\x8dio k\xc5\xabriniais yra akivaizdus. Maseisas yra nutap\xc4\x99s beveik tiesiogin\xc4\x99 Leonardo \xe2\x80\x9eMergel\xc4\x97s Marijos ir \xc5\xa0v. Onos su avin\xc4\x97liu\xe2\x80\x9c paveikslo replik\xc4\x85. Jo paveikslai rodo ai\xc5\xa1ki\xc4\x85 Leonardo peiza\xc5\xbeo vaizdavimo \xc4\xaftak\xc4\x85 ir \xc5\xa1i \xc4\xaftaka negal\xc4\x97jo persiduoti per gravi\xc5\xabras. Nuo ankstyvosios gotikin\xc4\x97s stiliaus \xc4\xaftakos gyvenimo pabaigoje Maseisas transformavosi \xc4\xaf renesanso meninink\xc4\x85, k\xc4\x85 rodo apie 1529 m. datuojami \xe2\x80\x9eMadonos ir K\xc5\xabdikio\xe2\x80\x9c paveikslai, kuriame vaizduojami realisti\xc5\xa1kos motinos ir jos k\xc5\xabdikio scenos renesansiniame peiza\xc5\xbee, be religini\xc5\xb3 atribut\xc5\xb3 ir gotikinei stilistikai b\xc5\xabdingos religin\xc4\x97s mistifikacijos._NEWLINE_\xc5\xbdenkli\xc4\x85 viet\xc4\x85 Maseiso k\xc5\xabryboje u\xc5\xbeima groteski\xc5\xa1ki paveikslai, kuri\xc5\xb3 \xc5\xa1altinis tikriausiai yra Leonardo pie\xc5\xa1iniai. Leonardas da Vin\xc4\x8dis groteski\xc5\xa1k\xc4\x85 \xc5\xbemogi\xc5\xa1k\xc5\xb3j\xc5\xb3 form\xc5\xb3 i\xc5\xa1kraipym\xc4\x85 naudojo studijavimui, o Maseisas tai pavert\xc4\x97 pilnaver\xc4\x8diais meno k\xc5\xabriniais. Tarp toki\xc5\xb3 k\xc5\xabrini\xc5\xb3 garsiausi yra paveikslai \xe2\x80\x9eNelygi pora\xe2\x80\x9c ir \xe2\x80\x9eGroteski\xc5\xa1ka sena moteris\xe2\x80\x9c (tikriausiai vaizduojama tikra odos liga sirgusi moteris). Garsiausiu Maseiso paveikslu yra \xe2\x80\x9ePinig\xc5\xb3 skolintojas ir jo \xc5\xbemona\xe2\x80\x9c. Jis laikomas meistri\xc5\xa1kai Maseiso atliktu ir vaizduoja pinig\xc5\xb3 skolintoj\xc4\x85 kartu su \xc5\xbemona, kuriems turto vert\xc4\x97 yra persv\xc4\x97rusi bet k\xc4\x85 kit\xc4\x85 gyvenime. Paveiksle ne be ironijos vaizduojama bankininko \xc5\xbemona, kuri laiko religin\xc4\x99 knyg\xc4\x85, ta\xc4\x8diau akimis seka vyro skai\xc4\x8diuojamus pinigus ir brangenybes. Svarbiausiais Maseiso religiniais k\xc5\xabriniais \xc4\xafvardijami \xc5\xa0v Onos ir \xc5\xa0v. Jono triptikai.'